Legemiddel

Et **[[legemiddel]]** eller **medikament** er et farmasøytisk produkt som kan forebygge, lege eller lindre sykdom, symptomer, skade eller smerte hos mennesker og dyr. Mens legemidler tidligere i alt vesentlig ble fremstilt i apotekene, er flertallet i dag såkalte *farmasøytiske spesialpreparater*. Det vil si at de masseproduseres på *farmasøytiske fabrikker* og selges i standardiserte pakninger med navn gitt av produsenten. Noen legemidler kan i begrensede mengder selges uten resept, men de fleste krever en resept fra lege, tannlege eller veterinær. 

Legemidler selges for det meste i apotek, men det finnes andre utsalgsteder som er godkjent av myndighetene i de enkelte land. De fleste land har sin egen lovgivning og det finnes også regler og bestemmelser for EU og EU-området. En oversikt over hva som er regnet som legemidler i Norge finnes i forskrift om legemiddelklassifisering. Reglene gjelder for det enkelte preparat og *legemiddelform*, *legemiddelstandarder* og for klassifisering og distribusjon av legemidler. En del av disse reglene finnes i *farmakopéer* som er apotekenes oppskriftsbøker. For tiden brukes en felles farmakopé for Europa, *Den europeiske farmakopé*, men det var tidligere vanlig med bøker for det enkelte land. Det finnes også slike oppslagsverk for andre verdensdeler og områder.

## Klassifisering

Det finnes flere måter å klassifisere legemidler på. Én metode er norsk-utviklet, og er senere overtatt av Verdens helseorganisasjon ved dens underorganisasjon, *WHO Collaborating Centre for Drug Statistics Methodology*. Dette klassifiseringssystemet kalles *Anatomical Therapeutic Chemical classification* (ATC), eller på norsk Anatomisk terapeutisk kjemisk legemiddelregister som er en inndeling basert på hvilket organ eller system det medisinske preparatet virker på, samt de kjemiske, farmakologiske og terapeutiske karakteristika. Et eksempel på ATC-kode er Penicillin med «J01C E01».

### Hovedgrupper
* A *Fordøyelsesorganer og stoffskifte*
* B *Blod og bloddannende organer*
* C *Hjerte og kretsløp*
* D *Dermatologiske midler*
* G *Urogenitalsystem og kjønnshormoner*
* H *Hormoner til systemisk bruk eksl. kjønnshormoner og insulin*
* J *Antiinfektiva til systemisk bruk*
* L *Antineoplastiske og immunmodelerende midler*
* M *Muskler og skjelett*
* N *Nervesystemet*
* P *Antiparitære midler, insekticider og insektmidler*
* R *Respirasjonsorganer*
* S *Sanseorganer*
* V *Varia*

Alle legemidler er ordnet under disse hovedgruppene.

*Utdypende artikkel: [[Anatomisk terapeutisk kjemisk klassifikasjon]]*

## Inndeling av legemiddelpreparater
Alle medisiner deles inn grupper.

### A-preparater
A-preparater er medisiner som er sterkt vanedannende. Dette er typisk legemidler som morfin og opioider med sterk smertestillende effekt. A-preparater skal skrives ut på en egen resept, og man må vise legitimasjon når medisinen hentes. Dersom andre skal hente ut medisinen må det foreligge fullmakt. Den som henter ut medisinen må også ha med legitimasjonen til den som eier reseptene.

### B-preparater
B-preparater er medisiner som er vanedannende, men ikke i samme grad som a-preparater. Dette er typisk legemidler som valium, paralgin forte og ulike sovemedisiner. Det skal også vises legitimasjon når disse preparatene hentes ut, og dersom andre skal hente ut medisinen må det foreligge fullmakt. Den som henter ut medisinen må også ha med legitimasjonen til den som eier reseptene.

### C-preparater
C-preparater er alle andre medisiner som krever resept, som antibiotika, astmamedisiner, blodtrykkssenkende legemidler, og p-piller med mer. Dersom andre skal hente ut medisinen må det foreligge fullmakt. Den som henter ut medisinen må også ha med legitimasjonen til den som eier reseptene.

### F-preparater
F-Preparater er legemidler som kan kjøpes uten resept, da med noen begrensninger. Det er legemidler som Paracetamol, Ibuprofen og nødprevensjon som blant annet er klassifisert som F-preparater.

### Godkjenningsfritak
Når legen må søke spesielt om å få skrive ut en type medisin kalles det godkjenningsfritak. Dette er medisiner som ikke har markedsføringstillatelse i Norge, men som det likevel er ønskelig at pasienten skal bruke. Legen sender søknaden til apoteket som skal levere ut medisinen. Apoteket sender søknaden videre til Statens legemiddelverk for behandling.

## Navn på legemidler
Et legemiddel kan sies å ha tre typer navn: det *kjemiske navnet*, det *generiske* og *varenavnet*.

Det **kjemiske navnet** på substansene er ofte langt og komplisert og brukes vanligvis ikke i hverdagssammenhenger. Grunnen til at navnet ofte blir langt er at kjemisk nomenklatur er tilpasset for å kunne gi et unikt navn til millioner av kjemiske forbindelser. Et eksempel på et kjemisk navn: *[o-(2,6-Dikloroanilino)fenyl]eddiksyre*.

Det **generiske navnet** for substansen over er *diklofenak*, et vanlig antiinflammatorisk legemiddel. Det generiske navnet, som er ansett å være passe langt for å kunne uttales og huske, er (nesten alltid) det samme over hela verden, med noen mindre forskjeller i stavemåte som følger lignende prinsipper som når kjemikalienavn oversettes. *Diklofenak* staves eksempelvis *diclofenac* på engelsk og *diclofénac* på fransk. Ofte dannes det generiske navnet ved at noen stavelser plukkes fra det fullstendige kjemiske navnet. Generiske navn brukes i forskningssammenheng og står i Norge på medisinforpakningene (men i litt mindre stil enn varenavnet). I enkelte land skriver leger resept med det generiske navnet, men dette er ikke tilfelle i Norge. For en del medisiner brukes det generiske navnet pluss foretaksnavnet som varenavn, for eksempel *Diklofenak Sandoz*, der *[[Sandoz]]* altså er foretaket. Se Generiske legemidler for utdypende informasjon.

**Varenavnet** er (med unntak av de ovennevnte tilfellene) et fantasinavn, valgt av produsenten. Det er ofte mer fengende enn det generiske navnet. Samme foretak kan velge ulike varenavn i ulike land, og når patentet går ut kan andre produsenter finne på nye varenavn. Dette leder til et utall ulike navn på samme sak, noe som kan gjøre det hele litt komplisert. For diklofenak er *Voltaren*, *Solaraze* og *Cataflam* eksempler på varenavn. For *[[paracetamol]]* finnes i Norge blant annet varenavnene *Pamol*, *Panodil*, *Pinex* og *Paracet*.

Konvensjonen er at man skriver varenavnet med stor forbokstav og det generiske navnet med liten bokstav, såfremt det ikke er først i en setning. Altså *Voltaren*, men *diklofenak*.

## Legemiddelformer

Legemidler kan bli gitt i en rekke forskjellige legemiddelformer som tabletter, kapsler, stikkpiller, injeksjoner, inhalasjoner (til innpusting), miksturer, sprayer, og plaster.

Det er vanlig å klassifisere legemiddelformene etter måten preparatene gis på.

### Perorale legemiddelformer
Disse legemiddlene gis gjennom munnen. 
**Tabletter*
**[[Resoribletter]]*
**Tyggetabletter*
**Brusetabletter* og *brusegranulat*
**Kapsler*
**Enterotabletter* eller *enterokapsler*
**Depottabletter*, *depotkapsler* og *depotgranulater*
**Miksturer*
**Dråper*

### Rektale legemiddelformer

Denne gruppen blir gitt i endetarmen (rektum).
**Stikkpiller* eller *suppositorier*
**Klysmaer* eller miniklyster.

### Parenterale legemiddelformer
Legemiddelene blir gitt utenom tarmen.
**Injeksjonsvæsker*
**Infusjonskonsentrater*

### Legemiddelformer til inhalasjon
**Inhalasjonsvæsker*
**Inhalasjonspulver*

### Legemiddelformer til lokalbehandling

**Salver*
**Kremer*
**Linimenter*
**Geler*
**Vagitorier*
**Øyedråper*
**Øredråper*
**Nesedråper* eller *nesespray*
**Plaster*

## Legemidlenes historie

Det finnes mange skrifter fra de gamle kulturer i Kina, India, Sør-Amerika og middelhavslandene hvor det fortelles om bruk av planter og andre naturprodukter ved ulike sykdommer. Den vitenskapelig interesserte keiser *[[Shen Nung]]* beskrev omkring 2500 f.Kr. urtemedisiner i Kina, bl.a. planter som seinere har vist seg virksomme mot malaria. Opium, hasj, digitalis, blader fra coca-treet og planter inneholdene efedrin og reserpin har vært brukt i flere tusen år, dels som universalmidler, men også på mer spesifikke indikasjoner som er anerkjente også i moderne medisin.

Hippokrates (født 460 f.Kr., død 377 f.Kr.) formulerte en rekke viktige terapeutiske prinsipper og innførte metallsalter i den medisinske behandling. Galen (født ca. 130, død ca. 200) , en gresk lege som arbeidet i Roma, tok i bruk en mengde nye urtemedisiner. Han definerte legemidler som alt som virker på kroppen og gir forandring, til forskjell fra føde som får kroppen til å bli større. Videre begynte han systematisk framstilling av legemidler, bl.a. opiumstinktur, og han innførte prinsippet om kvalitetskontroll. Ved siden av Hippokrates og Galen er også andre grekere som Aristoteles, Theofrastos og Dioscorides anerkjente, tidlige bidragsytere til viten om plante- og folkemedisin.

Perserne Rhazes (født.ca. 850 ) og Ali ibn Sina (født 980 ) introduserte bruk av opiumspiller for hoste og Colchium autumnale (inneholdende kolchicin) for urinsyregikt.

Legene ved den medisinske skole i Salerno er særlig kjente for sine oversettelser av arabiske, legevitenskapelige tekster og for systematiske oversikter over motgifter, *Antidotus magnus seu universalis* fra 1100-tallet.

Sveitseren Philippus Theophrastus Bombastus von Hohenheim, oftest kalt Paracelsus (født 11. november eller 17. desember 1493, død 24. september 1541) , fremhevet kjemiens betydning og regnes som en reformator av datidens medisin. Etter Paracelsus’ mening fantes det et spesifikt legemiddel mot enhver sykdom. Han tok i bruk metallsalter i behandlingen av en rekke sykdommer, bl.a. *[[syfilis]]*.

Kinatreets bark (Cinchona), som ble brukt av indianerne i Sør-Amerika mot feber, ble brakt til Europa på 1600-tallet av jesuittmisjonærer. Midlet ble tatt i bruk ved febertilstander, bl.a. *malaria*, hvor det også i dag brukes i behandlingen.

Ipecacuanha-rot ble på slutten av 1600-tallet importert til Europa fra Brasil hvor dette middel fra gammelt av hadde ord på seg for å helbrede dysenteri. Senere ble det vist at denne planten inneholder alkaloidet *emetin* som har drepende virkning på amøber, og som fortsatt brukes i behandlingen av amøbedysenteri.

Selv om digitalis var et kjent legemiddel i mange kulturer, kan man si at dets storhetstid begynte for vel 200 år siden. Den beskrivelsen som *[[William Witheering]]* gav av virkningen ved hjertesvikt og ødem i 1785, er blitt stående som en klassiker i den medisinske litteratur. Hans beskrivelse av digitalisintoksikasjon er så detaljert og presis at den kunne forsvare sin plass i en moderne lærebok.

Forholdet mellom legemiddeldose og respons ble utredet av *[[Daries]]* i en elegant doktoravhandling fra 1776. Den eksperimentelle farmakologiens æra begynte samtidig med de store gjennombrudd i fysiologien i første halvdel av 1800-årene av bl.a. *[[Claude Bernard]]*.

Syntesen av urea fra uorganiske salter fra *Wohler* i 1828 bidro til å fjerne «mystikken» omkring de organiske forbindelser. Fra midten av 1800-tallet har syntetisk fremstilte legemidler dominert innen medisinen.

### Milepæler i legemiddelhistorien  i perioden 1800&ndash;1990
* 1800 *Morfin* isolert som det første aktive virkestoff fra en medisinplante av *Sertürner*
* 1820 *Kinin* renfremstilt
* 1840 *Lystgass (N<sub>2</sub>O)*, *eter* og *kloroform* tatt i bruk som narkosemidler ved kirurgiske inngrep.
* 1860 *Fenol* introdusert som antiseptikum  av *Lister*
***Kloralhydrat* vist å ha hypnotisk effekt
***Glycerylnitrat* (samme som nitroglycerin) ved *angina pectoris*
* 1880 *Kokain* tatt i bruk som lokalanastetikum
**Begrepet”kjemoterapi” innført av *Paul Ehrlich*
***Acetylsalisylsyre* introdusert som smertestillende og febernedsettende middel
* 1900 Hypnotisk effekt av barbital (“Veronal”) påvist
***Salvarsan* innført i syfilisbehandlingen  av *Paul Ehrlich*
***Fenobarbital* innført i epilepsibehandlingen
*1920 *Acetylkolilin* vist å være transmittersubstans  av *Otto Loewi*
***Insulin* renset*(Bating og Blest)*
***Penicillin* oppdaget  av *Alexander Fleming*
* 1930 *Prontosil*, det første sulfonamid ved bakterielle infeksjoner
***Fenytoin* introdusert i epilepsibehandlingen
**De første prostaglandinene oppdaget
* 1940 *Tubokurarin* brukt første gang i anestesien
***Penicillin G* renframstilt av *Chain og Florey* og tatt i bruk til behandling av alvorlige bakterielle infeksjoner
**De syntetiske sterke analgetika *metadon* og *petidin* oppdaget
***Nitrogensennepsgass-derivater* ved maligne lidelser
***Klorokin* introdusert som malariamiddel
***Kortison* og *hydrokortison* syntetisert
***Metotrexat* ved leukemi
***Isoprenalin* ved astma
***Streptomycin* ved tuberkulose
***Litiumsalter* ved manisk depressiv psykose
***Lidokain* til lokalanesti
* 1950 *Tetracykliner* ved bakterielle infeksjoner
***Erytromycin* ved bakterielle infeksjoner
***Kloropromazin* ved psykose
***Isoniazid* mot tuberkulose
***alfa-Metyldopa* ved hypertensjon
**De første cefalosporiner ved bakterielle infeksjoner
***Imipramin*, første tricykliske antidepresivum
***Klorthiazid*, første perorale diuretikum
**Peroral antikonsepsjon (P-piller) introdusert
* 1960 *Klordiazepoxid*, første angstdempende benzodiazepin
***Idoxuridin* mot lokale herpesinfeksjoner
***Propranolol*, første brukbare beta-blokker
***Prostaglandinenes* struktur klarlagt
***l-Dopa* ved parkinsonisme
***Kromoglykat* som allergiprofylakse
* 1970 immunsuppresjon (azathioprin + kortikosteroider) muliggjør organtransplantasjoner
**Intensiv kombinasjonsbehandling med cytostatika helbreder leukemier og enkelte andre typer kreft hos barn
**Endorfiner og enkefalinene (“opioid-peptidene”) oppdaget
***Cimetidin* og andre histamin H2-blokkere ved ulcus-sykdom
***Acyklovir* og andre antivirale midler til systemisk bruk
* 1980 *Cyklosporin A*, mer effektivt immunsuppresivt middel ved organtransplantasjoner
***ACE-inhibitorer* ved hypertensjon og hjertesvikt
**De første bioteknisk fremstilte legemidler(rekombinant DNA teknikk) introdusert i terapien (human insulin, veksthormon; alfainterferon, erytropoietin. TPA, etc.)

### Nye legemidler

Etter «legemiddeleksplosjonen» i årene etter den andre verdenskrig, har utviklingen i 1970- og 1980-årene vært preget av mindre modifikasjoner av allerede eksisterende legemidler. Imidlertid har kunnskapen om legemidlene økt betydelig, og dette har lagt grunnlaget for mer rasjonell bruk. 

Legemidlene kom tidligere fra naturen og var gjerne brukt i folkemedisinen før de fikk medisinsk anerkjennelse. Nå er oppdagelsen av nye legemidler oftest resultatet av en målrettet forskning og utvikling. Det er vesentlig den farmasøytiske industri som har økonomiske ressurser til å finne, utvikle og utprøve nye legemidler. Medregnet de langsiktige investeringer i forskning, koster det ca. 300 – 1&nbsp;000 millioner kroner å finne, utvikle og markedsføre et helt nytt legemiddel. Bare en av anslagsvis 5&nbsp;000 syntetiserte substanser er interessante, sikker og god nok til at legemidlet blir markedsført og kommer i klinisk bruk.

Substanser som finnes i planter varierer sterkt i konsentrasjon etter varierende vekstforhold og modningsgrad for planten. Når stoffet skilles ut fra planten vil det ofte forekomme sammen med et stort antall andre substanser som kan gi andre virkninger og interaksjoner (virkninger som to stoffer gir sammen). Sopper som har blitt brukt som narkotiske midler er det vanskelig å gjette styrken på, så bruken kan enten gi for liten dose eller overdose og forgiftning.

Da cyclosporin ble oppdaget, var det en sveitsisk medarbeider ved et farmasøytisk forskningslaboratorium som hadde tatt med en sopp fra Hardangervidda.

## Bestemmelser i Norge
Det er for tiden (november 2004) 1&nbsp;354 godkjente legemidler på markedet i Norge. De fleste legemidler, både reseptfrie og reseptpliktige legemidler selges gjennom apotek.

Tidligere hadde apotekene monopol på alt salg av legemidler, men fra 1. november 2003 ble det tillatt å selge noen få, reseptfrie legemidler utenom apotek. Utsalgssteder som har tillatelse til å selge næringsmidler kan søke om å selge disse. I tillegg kan de selge naturlegemidler.

For å bli godkjent i Norge, må et legemiddel være dokumentert effektivt og det må være dokumentert at det ikke har skadelige virkninger som står i misforhold til forventet effekt. Før et legemiddel kan selges i Norge, må det også ha markedsføringstillatelse.

Før et legemiddel har fått godkjennelse/registrering kan det være mulig å få kjøpt medisinen på såkalt registreringsfritakelse, som er en slags utvidet resept med forklaring og begrunnelse for bruk av medisinen, og med et spesielt ansvar for forskrivende lege.

### Juridiske aspekter
Rammeverket for norske legemidler ligger i «Lov om legemidler m.v.» av 4. desember 1992, også kalt *[[Legemiddelloven]]* og forskriften til denne, *Legemiddelforskriften*. 

*Som legemiddel regnes stoffer, [[droge]]r og preparater som er bestemt til eller utgis for å brukes til å forebygge, lege eller lindre sykdom, sykdomssymptomer eller smerter, påvirke fysiologiske funksjoner hos mennesker eller dyr, eller til ved innvortes eller utvortes bruk å påvise sykdom. Som legemiddel regnes herunder:
*	*stoffer, droger og preparater som er oppført i Legemiddellisten og droger som er merket med «L» eller «LR» i Urtelisten*
*	*stoffer, droger og preparater som i kjemisk sammensetning, egenskaper eller medisinsk virkning er så lik noe stoff, droge eller preparat i Legemiddellisten at de bør stilles i samme klasse*
*	*vare som bringes i handelen eller reklameres for på en slik måte at den fremtrer som legemiddel. Ved vurderingen av om en vare bringes i handelen eller reklameres for på en slik måte at den fremtrer som legemiddel, vektlegges særlig varens ytterpakning, innerpakning, varens form, beskrivelse av egenskaper, herunder angivelse av dosering og administrasjonsmåte, markedsføring av varen ved tekst, bilder, film eller muntlig, og hvem som er målgruppen for varen.*

I forskriften finnes det en liste, «Legemiddellisten», over legemidler som er nevnes individuelt eller som klasse, som på grunn av sine egenskaper er klassifisert som legemiddel. Den andre listen som er nevnt i forskriften er «Urtelisten», og den inneholder en rekke urter og naturmidler som på grunn av sine egenskaper er å regne som legemiddel. Disse klassifiseres videre som handelsvarer, som legemidler (L) og som reseptpliktige legemidler (LR). 

I juridisk forstand er det ikke nødvendig at en vare har noen medisinsk effekt for å bli omfattet av loven, det er tilstrekkelig at det fremstilles som at den har en medisinsk virkning i markedsføring. Det er etter Legemiddelloven heller ikke tillatt å:

*i reklame eller lignende, ved tekst eller bilder, direkte eller indirekte, å gi uttrykk for at en vare som ikke er legemiddel anbefales som middel til å forebygge, lege eller lindre sykdom, sykdomssymptomer eller smerter eller påvirke fysiologiske funksjoner hos mennesker eller dyr*

Loven omhandler således både faktiske legemidler, og varer som markedsføres som om de var legemidler. Legemiddelverket har lister over markedsføringspåstander som fører til at produktet omfattes av loven. 

Produkter som egentlig er legemidler kan, dersom det dokumenteres at de ikke markedsføres som et legemiddel og i den form det selges ikke er helseskadelig, omklassifiseres til handelsvare. Et eksempel er [[kaffe]], som inneholder legemiddelet [[koffein]]. I *Matloven* ([[2004]]) reguleres matvarer og produktformer som ikke er legemidler. [[Mattilsynet]] fører kontroll med dette og med [[kosmetikk]].

=== Nytt lovforslag for privat import av legemidler ===
Statsråd Anne-Grete Strøm-Erichsen (AP) la i september 2012 fram et nytt lovforslag til å stoppe privatimporten av legemidler til Norge. Ved gjeldende lovgivning så tillater EU/EØS lover og regler at privatpersoner importerer legemidler fra land innen EØS-området, så fremst det er til privat forbruk, og behandling for maks tre måneder. Legemidlene må også være anskaffet på lovlig vis i landet hvor disse kjøpes fra . 

Høringsfristen for dette lovforslaget er 4. desember 2012. Loven inkluderer blant annet at legemidler ikke kan importeres og at beslaglagte medisiner kan destrueres av tollvesenet. Ved nåværende lovgivning må beslaglagte medikamenter sendes tilbake til avsender.

=== Medisiner ===
I *legemiddelforskriften* brukes betegnelsen *farmasøytisk spesialpreparat* om det vi alminnelig forstår som pakninger med medisiner. For å få markedsføringstillatelse stilles det en rekke krav, og hver enkelt pakning (design/tekst) og dosering godkjennes separat. Det stilles bl.a. krav til dokumentasjon av [[toksikologi]]ske forhold, [[farmakologi]]ske forhold, til kjemisk sammensetning, klinisk dokumentasjon, godkjenninger i andre land, og utformingen av pakning og pakningsvedlegg.

=== Naturlegemidler ===
Vurdering av [[Naturlegemiddel|naturlegemidler]] for godkjenning for utstedelse av markedsføringstillatelse foregår etter en forenklet søknad. Kravene til dokumentasjon av et naturlegemiddels kvalitet tilsvarer kravene for andre spesialpreparater, mens kravene til dokumentasjon av sikkerhet og effekt er mindre omfattende og baserer seg på dokumentasjon av tradisjonell bruk i folkemedisin i Europa og Nord-Amerika. Det arbeides med et nytt lovverk for godkjenning.

Forvaltningsorganet for legemidler og naturlegemidler er [[Statens legemiddelverk]] (SLV) som ble opprettet [[1. januar]] [[2001]].

== Preparater og virkestoffer ==
:*Se også* [[Farmakologi]] og [[degenerert varemerke]].

I omtale av legemidler er det vanlig å blande sammen *preparatnavn* og *virkestoff*. Virkestoffet er den kjemiske substansen som utøver den medisinske virkningen av legemiddelet, mens et preparat er et legemiddel*produkt* med et markedsføringsnavn, pakning, og registrering hos Statens legemiddelverk. Så lenge en legemiddelprodusent har [[patent]] på et virkestoff, er det bare denne produsenten som kan produsere preparater med dette virkestoffet. Det har ført til at en del virkestoffer har blitt synonyme med et spesifikt preparatnavn, for eksempel acetylsalisylsyre og *Aspirin* i den engelsktalende verden. Dette er mest vanlig for reseptfrie preparater, og kan i norsk sammenheng eksemplifiseres ved paracetamol og *Paracet* og ibuprofen og *Ibux*, hvor begge preparatnavnene brukes nesten konsekvent om alle preparater som inneholder de respektive virkestoffene.

For helsepersonell som håndterer legemidler kan forvirringen være enda større, siden de fleste leger foreskriver legemidler etter preparatnavn de er kjent med (ofte den opprinnelige produsentens preparat), mens apotekene er pliktige å dele ut det billigste *synonympreparatet*også kalt kopipreparater eller generiske preparater der slike finnes, spesielt når medisinen er på "blå resept" når det offentlige dekker store deler av medisinkostnaden. 

Det har vært fremmet forslag om at alle resepter skrives med virkestoff i stedet for preparatnavn, men dette har foreløpig ikke slått gjennom.

== Regulering ==
Reguleringen av legemidler varierer mellom jurisdiksjoner. I noen land, for eksempel USA, ivaretas reguleringen på nasjonalt nivå av én myndighet. I andre land skjer reguleringen på delstatsnivå, eller på både delstats- og nasjonalt nivå av ulike organer, slik det er i Australia. Hovedformålet med legemiddelreguleringen er å beskytte folkehelsen og sikkerheten. Den europeiske økonomiske kommisjonen vedtok et direktiv i 1965 for å innføre strengere krav til effekt før legemidler ble lansert på markedet. Legemiddellovgivning både i EU og i USA ble innført for å sikre legemidlenes sikkerhet og effekt. Saudi-Arabias myndighet for mat og legemidler (SFDA) regulerer landets farmasøytiske og bioteknologiske produkter, fastsetter krav til registrering av legemidler og forpliktelser etter markedsføring. Disse kravene har endret seg vesentlig siden 2009, da SFDA startet sin virksomhet, tok i bruk ICH-retningslinjer og forbedret vurderings- og godkjenningsprosessene.

Strengere regler og teststandarder førte i praksis til mer innovasjon innen farmasøytisk forskning på 1960-tallet, til tross for høyere krav i prekliniske og kliniske studier. I 1989, på den internasjonale konferansen for legemiddeltilsyn organisert av WHO, diskuterte representanter fra hele verden behovet for å forenkle prosessene for global godkjenning av legemidler.

Reguleringen skal sikre sikkerhet, kvalitet og effekt av legemidler som omfattes av regelverket. I de fleste jurisdiksjoner må legemidler være registrert før de settes på markedet. Det finnes vanligvis bestemte begrensninger på tilgjengeligheten av visse legemidler, avhengig av hvilken risiko de utgjør for forbrukerne.

== Se også ==
* [[Liste over legemidler]]
* [[Medikamentoverforbruk]]
* [[Naturlegemiddel]]
* [[Synonympreparat]]
* [[Farmakologi]]
* [[Farmasi]]
* [[Farmasøyt]]
* [[Hodepine knyttet til bruk eller avsluttet bruk av ulike substanser]]
* [[Legemiddelproduksjon via genmodifisert biosyntese]]
* [[Apotek]]
* [[Anatomisk terapeutisk kjemisk klassifikasjon]]
* [[Droge]]
* [[Medisinsk urt]]
* [[Multidose]]

== Referanser ==
<references/>

== Litteratur ==
* Mez-Mangold, Lydia; *Aus der Geschichte des Medikanments*,  F.Hoffmann-la Roche&Co.A.G. Basel 1971
**Norske legemiddelstandarder 1997*, Universitetsforlaget Oslo 1996, ISBN 82-00-42336-0
* Næss, Knut; *Legemidlenes historie'', Forlaget Sykepleien 1994, ISBN 82-91447-00-4

## Eksterne lenker
* Legemiddelloven
* Legemiddelverket
* Legemiddelhåndboken
* DRUID-legemiddelinteraksjonsdatabase
* RELIS –  produsentuavhengig legemiddelinformasjon
* Sentrale forskrifter
* Helse- og omsorgsdepartementet
* Stortingsmelding nr. 18 (2004–2005) Rett kurs mot riktigere legemiddelbruk
* Norges Farmaceutiske Forening
* Norsk Farmaceutisk Tidsskrift
* Apotekforeningen
* Norsk Farmaceutisk Selskap
* The Pharmaceutical Journal
* Beskrivningar av hur läkemedel framställs hantverksmässigt
* Høring: Gjennomføring av direktiv 2004/24/EF, 2004/27/EF, 2004/28/EF og forordning 726/2004 i norsk rett
* Helsebibliotekets sider om legemidler